Source: http://site89.rootor.com/page/1468/art/1637/html/dontott-az-ab-nem-lesz-nepszavazas.html
Timestamp: 2018-09-21 15:45:28
Document Index: 19537993

Matched Legal Cases: ['bíróság ', 'Kúria ', 'bíróság ', 'Kúria ', 'bíróság ', 'bíróság ', 'Kúria ', 'bíróság ']

Döntött az AB: nem lesz népszavazás
Az Alkotmánybíróság (AB) szeptember 15-én megállapította, hogy a Kúria a férfiak és nők egyenlő nyugdíjkorhatárára vonatkozó népszavazási kezdeményezés tárgyában hozott végzése alaptörvény-ellenes. Ezzel nem lesz népszavazás a férfiak 40 év munkaviszony utáni nyugdíjazásáról. Mellékeljük az AB közleményét is.
Az Alkotmánybíróság szeptember 15-i döntése szerint alkotmányellenes a Kúria azon döntése, amely lehetővé tette a férfiak - nőkhöz hasonlóan - 40 év munkaviszony utáni nyugdíjazásáról szóló népszavazási kezdeményezést. Így nem lehet megtartani az erről szóló népszavazást.
"Az Alkotmánybíróság közleménye a férfiak és nők egyenlő nyugdíjkorhatárára vonatkozó népszavazási kezdeményezésről szóló végzés tárgyában hozott kúriai döntés vizsgálatáról
Az Alkotmánybíróság ma [szeptember 15-én] elfogadott határozatában megállapította, hogy a Kúria végzése alaptörvény-ellenes, ezért azt megsemmisíti. A határozat aláírására, valamint hivatalos közzétételére, a részletes indokolással, az esetleges különvéleményekkel és párhuzamos indokolásokkal együtt, a jövő héten kerül sor. Tekintettel azonban az ügyben folyó aláírásgyűjtésre, az Alkotmánybíróság indokoltnak tartotta határozatának és indokolásának hivatalos közzététele előtt is tájékoztatást adni döntéséről."